
A nemzetközi menekültügy kezdetei és a magyar diplomácia (1922-1928)

A nemzetközi menekültügy – bár egyes kutatók szerint évszázados múltra tekint vissza – európai intézményesülésének korszaka az első világháborút követő években zajlott le a Népszövetség égisze alatt. Magyarország 1922-től, mint a Népszövetség tagállama vett részt az örmény és orosz menekültek kapcsán kialakuló, elsősorban jogi- és humanitárius aspektusokkal bíró menekültügy formálásában. Kelet-közép-európai régiónk, s benne Magyarország is nagyban érdekelt volt a felmerülő kérdések megválaszolásában: a hozzávetőleg másfélmillió fős, a polgárháború, éhínség és bolsevik terror elől menekülő orosz menekültek, vm. az Örmény Népirtást túlélő hozzávetőleg egymillió örmény menekült egy hozzávetőleg négyszázezer fős csoportja menekülési folyamatának célállomásaként Nyugat-Európát meghatározva, túlnyomó többségben Kelet- és Kelet-Közép-Európán áthaladva kelt útnak.
Tanulmányomban az elavult, hiányos és gyakran pontatlan hazai szakirodalommal szemben nem csupán a nemzetközi szakirodalom újabb tételeinek felvázolásával, de eleddig hazánkban ismeretlen forrásokkal árnyalva kívánok egy tisztább képet festeni a nemzetközi menekültügy e kezdeti szakaszáról, a magyar diplomáciának e folyamatokban való részvételéről, s mindezeknek a Magyarországra érkező orosz és örmény menekülteket érintő megnyilvánulásairól.



